b'\n_START_ARTICLE_\nAtlantska listina\n_START_PARAGRAPH_\nAtlantska listina je dokument, sprejet na Atlantski konferenci (kodno ime Riviera) 14. avgusta 1941, ki sta ga podpisala takratni ameri\xc5\xa1ki predsednik Franklin D. Roosevelt in ministrski predsednik Zdru\xc5\xbeenega kraljestva Winston Churchill. V njem sta se zavezala za uni\xc4\x8denje nacizma in fa\xc5\xa1izma ter podala osnovo za povezovanje dr\xc5\xbeav v protifa\xc5\xa1isti\xc4\x8dno koalicijo._NEWLINE_Churchill in Roosevelt sta Atlantsko listino, ki je obsegala 8 to\xc4\x8dk, podpisala na krovu bojne ladje Prince of Wales v zalivu Placenta na Novi Fundlandiji. V njej sta opredelila svoj pogled na tedanji trenutek in na svet po vojni. Med drugim sta poudarila, da njuni dr\xc5\xbeavi v vojni ne i\xc5\xa1\xc4\x8deta ozemeljskih dobi\xc4\x8dkov in da nasprotujeta kakr\xc5\xa1nimkoli ozemeljskim spremembam, ki bi bile posledice vojne. Zavzela sta se \xc5\xa1e za povrnitev suverenih pravic podjarmljenih narodov, za pravico narodov, da si izberejo obliko vladavine po lastni \xc5\xbeelji, ter za razoro\xc5\xbeitev in gospodarsko sodelovanje po vojni. Kljub deklaraciji o skupnih ciljih pa Atlantska listina \xc5\xa1e ni pomenila vstopa ZDA v vojno. To se je zgodilo \xc5\xa1ele decembra 1941 po napadu Japonske na ameri\xc5\xa1ko opori\xc5\xa1\xc4\x8de Pearl Harbor._NEWLINE_Mesec dni po sprejetju, 24. septembra 1941, so se na sestanku zaveznikov v Londonu k ciljem, navedenih v Atlantski listini, zavezali tudi predstavniki Belgije, \xc4\x8ce\xc5\xa1koslova\xc5\xa1ke, Gr\xc4\x8dije, Jugoslavije, Luksemburga, Nizozemske, Norve\xc5\xa1ke, Poljske, Sovjetske zveze in namestnik generala Charlesa de Gaulla, voditelja Svobodne Francije. Sporazum so dr\xc5\xbeave sil osi razumele kot poskus oblikovanja zavezni\xc5\xa1tva proti njim. Na Japonskem so tako podpis izkoristili militaristi v vladi, ki so se zavzemali za agresivnej\xc5\xa1i nastop proti ZDA in Veliki Britaniji._NEWLINE_Listina je po vojni slu\xc5\xbeila kot temeljno izhodi\xc5\xa1\xc4\x8de za vzpostavitev Organizacije zdru\xc5\xbeenih narodov.'